Més de tres-cents estudiants de Bétera reben xarrades de la Policia Local sobre l'ús responsable de pirotècnia
25 de febrer de 2025

• L'Ajuntament de Bétera organitza aquestes xarrades anualment amb l'objectiu de garantir la seguretat ciutadana durant el període festiu faller on l'ús de material pirotècnic és major.

L'Ajuntament de Bétera, a través de la regidoria de Seguretat Ciutadana al costat de la Policia Local, tornen a dur a terme les xarrades sobre conscienciació pirotècnica. A escasses setmanes de començar les Festes de Sant Josep els xiquets i xiquetes de tercer i quart de primària dels centres educatius de Bétera reben una formació exhaustiva amb l'objectiu de previndre possibles accidents relacionats amb la pólvora.

Els estudiants dels col·legis Marqués de Dosaigües, Nostra Senyora del Carmen i C.E.I.P Camp de Túria han acudit hui i també ho faran demà a la Casa de la Cultura per a rebre aquesta formació. Mentre que el torn del C.E.I.P Lloma del Mas serà aquest divendres 28 de febrer en el propi centre.

Segons Elia Verdevío, Alcaldessa de Bétera, “la nostra tradició pirotècnica com a poble coeter fa que estiguem molt conscienciats amb l'ús i maneig de material pirotècnic, una conscienciació que hem d'inculcar als més xicotets de Bétera des d'edats primerenques. D'aquí ve que, cada any, en arribar els primers festejos on la pólvora és protagonista posem en marxa aquestes formacions dirigides als xiquets i xiquetes de Bétera”.

Formació d'impacte

El missatge més important que han rebut els escolars ha sigut, tal com ha avançat Manuel Pérez, ”la necessitat de fer un ús responsable i adequat del material pirotècnic per a evitar accidents i garantir així la seguretat de tots els veïns i veïnes”.

Educar en la prevenció és la màxima dels agents que, anualment, imparteixen aquestes xarrades. Unes formacions que compten amb imatges impactants que mostren les conseqüències de fer un ús indegut del material pirotècnic pels més de 15 grups de tercer i quart de Primària dels centres educatius beterenses.

En eixa línia, els agents han oferit diversos consells per a actuar bé, utilitzar-los correctament i evitar accidents, “és fonamental que els nostres veïns més joves coneguen les conseqüències de fer un mal ús i prenguen precaucions en el manipulat d'aquesta mena de material. La nostra Policia Local treballa per a garantir la seguretat i vetlar per la ciutadania, però també per a informar, formar i conscienciar en àmbits com aquest”.

“La gran labor formativa de la nostra Policia Local farà que aquests més de 300 xiquets i xiquetes gaudisquen d'unes Falles més segures”, ha conclòs, Elia Verdevío.

Bàndol material pirotècnic

A més, el Consistori ha realitzat un bàndol d'alcaldia en el qual es regula l'ús de pirotècnia de l'1 al 19 de març en les zones degudament habilitades a fi que tots els veïns i veïnes siguen coneixedors.